## Igualtat destina 900.000 euros a ajudes per a la promoció dels drets d'infància i de participació infantil

*** Les ajudes s'han concedit a un total de 112 ajuntaments: 19, de la província d'Alacant; 75, de la de València, i 18, de la província de Castelló**

La Vicepresidència Segona i Conselleria de Serveis Socials, Igualtat i Habitatge ha resolt la concessió de 900.000 euros en subvencions dirigides a la promoció dels drets d'infància i de participació infantil, segons ha publicat el *Diari Oficial de la Generalitat Valenciana* [(DOGV)](https://dogv.gva.es/datos/2023/09/05/pdf/2023_9130.pdf) en l'edició d'aquest dimarts.

Amb aquestes ajudes la Conselleria secunda econòmicament les actuacions impulsades des dels municipis valencians per a fomentar la participació activa de xiquets, xiquetes i adolescents amb accions concretes de difusió, promoció i defensa dels seus drets.

L'import global de les ajudes per a 2023 és de 909.831 euros i se n'han beneficiat un total de 112 ajuntaments de la Comunitat Valenciana amb una població superior als 500 habitants.

Per àmbit territorial, s'han subvencionat 19 entitats locals de la província d'Alacant per un import de 138.246,88 euros; 75 de la província de València per 621.937,70 euros, i 18 ajuntaments de la de Castelló, que arriben a 149.646,78 euros.

Amb aquesta convocatòria, la Conselleria vol donar suport a les actuacions desenvolupades per les entitats locals que promouen polítiques d'infància, amb activitats dirigides a la formació de les persones menors d'edat en el coneixement i exercici dels drets que els reconeix i garanteix l'ordenament jurídic, així com les accions per a la promoció i defensa, i l'impuls de la creació d'estructures estables de participació infantil i adolescent.

**Criteris de valoració**

A l'hora de valorar els programes locals per a l'atorgament de les subvencions, s'ha tingut en compte una sèrie de criteris objectius com l'existència d'un informe de situació d'infància i adolescència en l'àmbit territorial de competència de l'entitat i d'un pla local d'infància i adolescència, entre d'altres.

A més del nivell de necessitat social del recurs, tal com estableix la convocatòria de les ajudes, s'han valorat amb més puntuació els programes dirigits preferentment a la sensibilització i difusió dels drets de la infància i als que fomenten la participació infantil, especialment els que inclouen òrgans permanents de participació i representació d'infància i adolescència.

Així mateix, s'ha tingut en compte per a la concessió de la subvenció la inclusió d'accions destinades específicament a la infància amb necessitats especials i/o situació d'especial vulnerabilitat, i les accions que promocionen la igualtat entre homes i dones i la no discriminació de cap col·lectiu per raó d'ètnia, cultura, orientació sexual, diversitat funcional, entre d'altres.

Fecha: 05/09/2023